
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind scutirea de impozit a terenurilor afectate de ploi şi de inundaţii, pe durata neproductivităţii lor, cu care comisia noastră a fost sesizată în fond cu adresa Biroului Permanent nr. Pl.x. 324 din 18 aprilie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative privind scutirea de impozit a terenurilor 

afectate de ploi şi de inundaţii, pe durata neproductivităţii lor
Cu adresa nr. Pl.x.324 din 18 aprilie 2006, Biroul Permanent conform art. 95  din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind scutirea de impozit a terenurilor afectate de ploi şi de inundaţii, pe durata neproductivităţii lor.
 La întocmirea raportului s-au avut în vedere avizul Consiliului Legislativ, avizul negativ al Consiliului Economic şi Social, avizul negativ al Comisiei pentru agricultură, silvicultură, industrie alimentară şi servicii specifice precum şi punctul de vedere negativ al Guvernului.

Prezenta propunere legislativă are ca obiect de reglementare scutirea de impozit a terenurilor afectate de ploi şi de inundaţii, pe durata neproductivităţii lor.
Iniţiatorii justifică reglementarea propusă prin faptul că peste 300.000 de hectare cu culturi compromise nu pot fi folosite datorită neretragerii apelor.

Având în vedere că scutirea de la plata impozitului pe teren şi clădiri figurează deja în competenţele administraţiilor locale, nu se consideră necesară intervenţia legislativă a Parlamentului.

Astfel, alin.(4) şi (5) ale art.286 din Legea nr.571/2003 privind Codul fiscal, prevăd următoarele:
“(4) În cazul unei calamităţi naturale, consiliul local poate acorda scutire de la plata impozitului pe clădiri, a impozitului pe teren, precum şi a taxei pentru eliberarea certificatului de urbanism şi autorizaţiei de construire sau o reducere a acestora. 

(5) Scutirea de la plata impozitelor sau reducerile acestora prevăzute la alin.   (1), (2), (3) sau (4) se aplică persoanei respective cu începere de la data de întâi a lunii următoare celei în care persoana  depune documentele justificative în vederea scutirii sau reducerii.”
Măsurile propuse de această iniţiativă legislativă încalcă principiul prevăzut de art.56 alin.(2) din Constituţia României, republicată, care dispune că sistemul legal de impuneri trebuie să asigure aşezarea justă a sarcinilor fiscale, principiu pus în practică odată cu adoptarea Codului fiscal, prin integrarea legilor fiscale într-o singură lege. 
Situaţia suprafeţelor afectate de inundaţii din revărsări de râuri sau alte ape curgătoare, ploi abundente şi de durată, ca urmare a fenomenelor naturale care s-au manifestat în perioada aprilie – septembrie, este următoarea:

Suprafaţa afectată a fost de 647.767 ha din care: 

· 563.734 ha teren arabil;

· 77.266 ha păşuni şi fâneţe;

· 5.962 ha plantaţii viticole;

· 805 plantaţii pomicole. 
În temeiul art.14 din Legea nr.381/2002, la propunerea Ministerului Agriculturii, Pădurilor şi Dezvoltării Rurale, au fost promovate următoarele acte normative:
· Hotărârea Guvernului nr. 446/2005;
· Hotărârea Guvernului nr. 1227/2005.
Suma totală destinată acordării de despăgubiri în baza actelor normative menţionate mai sus este de 100 mil.lei RON.
Propunerea legislativă face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu majoritate de voturi.
Propunerea legislativă a fost respinsă de Senat în şedinţa din data de 12 aprilie 2006.
Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.

In urma dezbaterii propunerii legislative privind scutirea de impozit a terenurilor afectate de ploi şi de inundaţii, pe durata neproductivităţii lor, în şedinţa din data de 16 mai 2006, comisia propune respingerea acesteia. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar:

Popescu Luminiţa       

